
Forord

Som det framgår av boktittelen er denne boka rettet inn mot helse- og sosialarbeidere. I formell undervisningssammenheng er den tilpasset helse- og sosialarbeideres grunnutdanninger på høgskoler og universiteter, men den kan selvsagt også brukes i etter- og videreutdanning. Målgruppa for boka må imidlertid ikke defineres for snevert. Eksemplene er stort sett hentet fra hverdagen til de sosialarbeiderne og helsearbeiderne som har kontakt med klienter eller brukere, men det er klart at det her kan være stoff å hente både for trygdefunksjonærer, prester, lærere, fengselsbetjenter, politifolk, politikere, planleggere – og for den saks skyld – alle dem som kommer i kontakt med velferdstjenester og velferdssystemer fra tid til annen, som pasienter eller andre former for brukere. Det skulle sant å si dekke de fleste borgere. Kanskje kan til og med en og annen stresset grunnfagsstudent i sosiologi ha nytte av boka til repetisjon og oversiktslesning selv om jeg i den forbindelse er fullt klar over at boka slett ikke gir noen heldekkende innføring for en student som ønsker å bli sosiolog. I første kapittel sier jeg mer om hva boka inneholder og ikke inneholder.

Jeg har lagt inn en del spørsmål og oppgaver i teksten som jeg håper kan egne seg til arbeidsgrupper eller til individuell ettertanke. Noen av dem er diskusjonsoppgaver, andre sender leserne ut i det sosiale liv for å samle inspirasjon til sosiologiske analyser. Jeg har ikke lagd kontrollspørsmål til repetisjon, men om eksamen nærmer seg, vil jeg anbefale både å kikke på innholdsfortegnelsens temaangivelser og ikke minst stikkordregisteret, som ikke er en liste over alle steder et ord forekommer, men som viser til de stedene der begrepene er forklart og illustrert. Det kan trolig være vel så effektivt å lese boka på kryss og tvers ut fra stikkordregisteret som å slite seg gjennom den en femte gang.

I forbindelse med arbeidsoppgavene må jeg nevne at jeg i noen få av oppgavene har hentet inspirasjon fra Jack Levins morsomme sosiologiske essaysamling Sociological snapshots (1996). Ellers har jeg selvsagt hentet atskillig inspirasjon andre steder også til hele boka, blant annet fra gode kolleger ved Universitetet i Agder, fra gode venner som er helse- og sosialarbeidere, og ikke minst fra tallrike studenter som jeg har undervist i sosiologi opp gjennom årene.

Det er alltid en avveining av hvor mange litteraturhenvisninger en forfatter skal ta med. Der jeg bruker stoff og tanker fra andre forfattere ganske konkret og direkte, har jeg selvsagt oppgitt kilde i teksten, men siden dette er en lærebok, har jeg bevisst skåret ned på henvisningene der jeg opplever at jeg gjengir forholdsvis allmenne synspunkter fra den sosiologiske tradisjonen. Det er lagt inn noen korte oppsummeringer etter hvert kapittel, men disse punktene kan på ingen måte brukes som en erstatning for å lese hele teksten! Ellers er det lagt inn noen tips til videre lesning etter hvert kapittel, som hovedsakelig er avgrenset til norsk litteratur.

Dette er 3. utgave av boka. Den bygger i hovedsak på førsteutgaven fra 1997 og revisjonen i 2004, men det er gjort en god del endringer og tilføyelser. Mange litteraturhenvisninger er oppdatert, og noen endringer i norsk helse- og sosialforvaltning siden forrige revisjon er innarbeidet. Som det framgår av kapittel 1 er det ikke bokas hensikt å gi en oversikt over konkrete helse- og sosialpolitiske ordninger i Norge, men å presentere sosiologiske perspektiver som kan gi forståelse for hvordan velferdssamfunnet virker og ikke virker. For at de sosiologiske perspektivene ikke skal sveve i den tomme lufta er likevel en god del konkrete ordninger nevnt i eksempler og drøftinger.

Kristiansand, mars 2014

Pål Repstad




KAPITTEL 1
Hva boka inneholder – og ikke inneholder


To mulige bokopplegg

Jeg vil gjerne gi leserne innblikk i noen av de refleksjonene jeg har gjort meg under planleggingen av denne boka. Innholdet i et undervisningsopplegg er et resultat av en rekke valg, der studentenes forutsetninger og siktemål, men også lærerens bakgrunn og interesser, kommer inn som viktige hensyn. Vi kan i utgangspunktet tenke oss to nokså forskjellige opplegg for en innføringsbok i sosiologi for helse- og sosialarbeidere:


	Boka kan være svært praktisk rettet og inneholde en rekke konkrete råd og vink om administrasjonsopplegg, terapi og andre arbeidsmåter i en rekke ulike typer virksomheter. Du kunne tenke deg at forfatteren gikk igjennom de forskjellige typene tiltak i tur og orden, med ett kapittel om somatiske sykehus, ett om psykiatriske sykehus, ett om NAV-kontorer med sine ulike avdelinger osv. I en mer utvidet versjon av samme tankegang kunne du tenke deg at boka presenterte samfunnet sektor for sektor, med ett kapittel om utdanning, ett om religion, ett om det økonomiske liv osv.

	Boka kan være en mer teoretisk orientert innføring i sosiologi, og vise hvordan sosiologiske begreper og perspektiver kan bidra til å forstå det som skjer både internt i helse- og sosialsektoren og i samspillet mellom helse- og sosialsektoren og de samfunnsmessige omgivelsene. Boka vil da først og fremst presentere en analytisk ramme, som studentene kan fylle ut ved hjelp av egen erfaring og annen lesning.



Denne boka ligger atskillig nærmere den siste enn den første modellen. Jeg går ikke igjennom noen fullstendig eller tilnærmet fullstendig liste verken over helse- og sosialpolitiske virksomhetsområder eller samfunnssektorer. Jeg presenterer ulike sosiologiske begreper og perspektiver som i prinsippet kan anvendes på hele virkeligheten. De illustrasjonene og eksemplene jeg selv bruker, er hentet fra hele spektret av helse- og sosialvirksomheter, men jeg har ikke hatt noen ambisjon om å gi en uttømmende beskrivelse. Jeg har heller ikke tatt mål av meg til å gi en oppdatert oversikt over den sosiologiske helse- og sosialforskningen i Norge selv om jeg forsyner meg flittig av slik forskning når jeg kommer med eksempler.

Ett problem ved et slikt opplegg kan være at boka kan bli abstrakt og føles for lite matnyttig for den praktiske arbeidssituasjonen. Kanskje vil også de som har forventet direkte innlegg i dagsaktuelle politiske debatter, bli skuffet. Sosiologiens hang til betraktning, klassifikasjon, analyse og dens forkjærlighet for at ting kan sees i flere perspektiver kan av og til føles handlingslammende og utilfredsstillende for den som er ute etter greie, praktiske tommelfingerregler. Sosiologiens siktemål er en utdypet forståelse mer enn entydige handlingsråd.

Jeg vil forsvare min utforming av boka med å peke på følgende: Det er mer sannsynlig at helse- og sosialarbeidere i sin praksis vil skaffe seg konkret sektorkunnskap enn at de vil tilegne seg et sosiologisk begrepsapparat. Derfor bør noe av utdanningstida brukes til å bli fortrolig med et slikt begrepsapparat, som senere kan anvendes i mange sammenhenger. Rent praktisk vil vi heller ikke innenfor et begrenset antall sider rekke over alle aktuelle typer virksomheter. Det må være mer rasjonelt å gi studentene en sosiologisk ramme som de selv kan anvende i de arbeidssituasjonene de kommer opp i.

Jeg regner dessuten med at studentene i mange utdanninger i velferdsyrkene leser innføringsbøker i sosialpolitikk, i helsepolitikk osv. Det er også for å unngå for mye overlapping at jeg ikke har gått dypt og systematisk inn i slike emner. De er berørt i boka, men da i forbindelse med eksempler på ulike sosiologiske tenkemåter, ikke for å presentere en samlet framstilling av norsk helse- og sosialpolitikk.

Et praktisk moment som selvsagt også betyr mye for utformingen av boka er min egen erfaring og faglige kompetanse. Jeg er samfunnsviter, ikke helse- og sosialarbeider. Selv om jeg har noe erfaring som pasient og som nærstående til pasienter og brukere av velferdstjenester, og selv om jeg alltid forholdsvis uhemmet tapper mine mange venner i helse- og sosialsektoren for sosiologisk interessante erfaringer, ville jeg likevel fort havne på tynn is hvis jeg lot som om jeg hadde god kjennskap til formaliteter og dagligliv overalt i helse- og sosialsektoren.



Ikke alt som er verdt å vite om sosiologi

Som forfatter kan jeg ikke påstå at boka gir en helt fullverdig innføring i sosiologi – til det er formatet for lite og den sosiologiske tradisjonen for stor og mangeartet. I stoffutvalget har jeg prøvd å velge ut begreper, tenkemåter og retninger som jeg mener kan være relevante for helse- og sosialarbeidere i deres arbeid. Det er selvsagt et vagt kriterium, og andre forfattere ville muligens ha valgt andre utsnitt. Boka er nok grundigere når den drøfter forhold som er knyttet til enkeltindivider og grupper enn i drøftingene av samfunnsutviklingen «i stort». Det skyldes slett ikke at de samfunnsmessige rammene er uviktige, men snarere at de fleste helse- og sosialarbeidere til daglig arbeider med mennesker og grupper, ikke med samfunnet som helhet. Jeg håper at boka er såpass grundig at leseren sitter igjen med tanker om hvordan helse- og sosialproblemer på individnivå og i små grupper på ulike måter kan sies å være samfunnsskapte, samtidig som leseren lærer å være mer presis når han eller hun snakker om det som ligger i et ord som «samfunnsskapt».

Forhåpentligvis gir boka appetitt på videre lesning i sosiologi. Den som vil ha grundigere sosiologiske framstillinger av det norske samfunnet med dets samfunnsinstitusjoner må gå til andre bøker om sosiologi. Jeg går heller ikke dypt inn i sosiologisk metode.

Noen stusser kanskje over at det er såpass mange henvisninger til tenkere fra 1800-tallet og tidlig på 1900-tallet i en innføringsbok i sosiologi. Er ikke sosiologien samtidsorientert? Vil ikke de gamles tanker være foreldet? Svaret på det er at denne boka ikke er en innføring i aktuell samfunnskunnskap, men i sosiologiske tenkemåter og begreper. Det er klart at også de sosiologiske begrepene og perspektivene endrer seg, men de går ikke så fort ut på dato som den konkrete samfunnskunnskapen. Sosiologiens konkrete analyser kan fort foreldes fordi samfunnet endrer seg. Metodene og de analytiske perspektivene er mer bestandige. Mye av den sosiologiske debatten er fremdeles en diskusjon med de store klassikerne i faget, som Karl Marx, Max Weber og Émile Durkheim. Dette er langt fra noen systematisk innføring i sosiologiens idéhistorie, og flere steder har jeg presentert utbredte sosiologiske begreper og perspektiver uten å gjøre skikkelig rede for deres historiske opprinnelse, men enkelte steder gjør vi noen små streif bakover i sosiologiens historie. Vi skal også se på noen av sosiologiens fagdebatter. Enkelte ganger kan en overdreven interesse for å sortere sosiologien i ulike retninger bli ufruktbar, men vet vi ingenting om sosiologiens faglige utvikling, avskjærer vi oss selv fra en bred tanke-elv med mye livgivende vann – kanskje også med noen bakevjer.



Bokas oppbygning

Her kommer en konsis og ganske tørr presentasjon av de enkelte kapitlene. Forhåpentligvis lar ikke leseren seg avskrekke. Jeg lover høytidelig at det fins mer spenst og fargelegging inne i hvert kapittel enn denne oppregningen bærer bud om.

Noen vil si at jeg sirkler meg langsomt og omstendelig inn mot saken når jeg i kapittel 2 prøver å svare på spørsmålet «Hva er sosiologi?». Det er et poeng i seg selv at jeg ikke tror det er mulig å gi et kjapt og greit svar på det. Kapittel 3 gir leseren en liten innføring i hva slags forskningsmetoder som brukes i sosiologien, og noen synspunkter på hvilken type kunnskap den sosiologiske vitenskapen jakter på. Vi går imidlertid ikke dypt inn i vitenskapsteorien. Deretter presenterer jeg ulike perspektiver på hva som styrer folks handlinger og preger de sosiale relasjonene mellom mennesker. Skjematisk kan vi si at jeg i kapittel 4 tegner et bilde av henholdsvis det normstyrte, det strategiske og det meningssøkende mennesket. Mens jeg i kapittel 4 tar utgangspunkt i de nære forholdene mellom mennesker, tar kapittel 5 utgangspunkt i ulike teorier om hvordan samfunnet utvikler seg som samfunn, og om hvordan trekk ved storsamfunnets struktur påvirker det sosiale liv også i de mer nære forholdene. I et kort kapittel 6 prøver jeg å trekke sammen noen linjer og understreke at sosiologiens faglige utfordring i dag ikke minst er å holde sammen perspektiver «nedenfra» og «ovenfra», altså en aktørorientert sosiologi og en sosiologi som tar utgangspunkt i overindividuelle forhold.

Kapittel 7 presenterer et analyseskjema for å beskrive og forstå det sosiale livet og de sosiale relasjonene i organisasjoner. I de tre neste kapitlene utdyper og illustrerer jeg de sosiologiske begrepene og perspektivene som er presentert tidligere. Der behandler jeg først dem som arbeider i helse- og sosialsektoren, så går jeg inn på forholdet mellom tjenesteytere og brukere, og til slutt drøfter jeg en del samfunnsmessige rammevilkår som virker inn på utformingen av helse- og sosialtjenestene i det moderne samfunn. I kapittel 11 går jeg ned på organisasjonsnivå igjen og drøfter noen spørsmål på feltet endring i organisasjoner. I siste kapittel runder jeg av med noen betraktninger om sosiologiens praktiske betydning, særlig med henblikk på helse- og sosialsektoren.



Hovedpunkter


	Boka gir en innføring i sosiologiske begreper og perspektiver med illustrasjonsmateriale fra ulike deler av helse- og sosialsektoren. Den går ikke systematisk igjennom helse- og sosialsektorens virksomhetsområder.

	Boka er heller ikke heldekkende som innføringsbok i sosiologi. Utvalget av stoff er gjort skjønnsmessig med tanke på hva som er mest relevant for helse- og sosialarbeidere.





Videre lesning

Blant nyere innføringsbøker i sosiologi på norsk kan vi nevne Willy Martinussens Samfunnsliv. Innføring i sosiologiske tenkemåter (2008). Boka inneholder en innføring i sosiologiske begreper og teorier og har dessuten analyser av det norske samfunnet. Min egen lille bok hva er SOSIOLOGI (2007) går noe lengre inn i sosiologisk teori enn den boka du leser nå. En grundigere innføring i ulike teoretiske retninger gir Gunnar Aakvaags Moderne sosiologisk teori (2008). En kortfattet, men god bok, der tittelen røper innholdet, er Dag Østerbergs Sosiologiens nøkkelbegreper og deres opprinnelse (2012). Nyttige leksika dersom du leter etter betydningen av bestemte faguttrykk, er Norsk samfunnsleksikon (1993) og Sosiologisk leksikon, som er redigert av Olav Korsnes (2008).

Ivar Frønes og Lise Kjølsrød har redigert boka Det norske samfunn (2010). Her skriver norske sosiologer om mange sider ved norsk samfunns­liv og samfunnsstruktur, ikke minst om velferdsrelevante temaer. Boka har vært utgitt i forskjellige versjoner siden 1968, og de ulike utgavene forteller i seg selv både om samfunnsendringer i Norge og om endringer i sosiologenes blikk på samfunnet.

Flere av de bøkene som er nevnt her, er også verdt å lese som utdyping av de emnene som blir tatt opp i resten av min bok uten at det er henvist til dem etter hvert kapittel. Det kan ellers være lurt å gjøre det til en vane å bla igjennom sosiologiske tidsskrifter på et bibliotek eller søke i dem på nettet for å holde seg oppdatert. De viktigste norske er Sosiologisk tidsskrift, Tidsskrift for samfunnsforskning og Sosiologi i dag. Med tanke på bokas målgruppe er det også naturlig å nevne Tidsskrift for velferdsforskning.

Hjemmesidene til Statistisk sentralbyrå (www.ssb.no) gir et vell av løpende, oppdatert informasjon om velferdsrelevante data og analyser om norske forhold. Det samme gjelder hjemmesiden til NOVA – Norsk institutt for forskning om oppvekst, velferd og aldring (www.nova.no).

